Teade kaitsemeetmeid käsitleva uurimise taasalustamise kohta pärast Üldkohtu 9. novembri 2022. aasta otsust kohtuasjas T-246/19 seoses komisjoni rakendusmäärusega (EL) 2019/67 (millega kehtestatakse kaitsemeetmed Kambodžast ja Myanmarist pärineva indica riisi impordi suhtes)

(2023/C 18/05)

1. Kohtuotsus

Oma 9. novembri 2022. aasta otsuses kohtuasjas T-246/19 Kambodža Kuningriik ja Cambodia Rice Federation vs. komisjon (edaspidi „kohtuotsus“) tühistas Euroopa Liidu Üldkohus (edaspidi „Üldkohus“) komisjoni 16. jaanuari 2019. aasta rakendusmääruse (EL) 2019/67, millega kehtestatakse kaitsemeetmed Kambodžast ja Myanmarist pärit indica riisi impordi suhtes (edaspidi „vaidlusalune määrus“), (1) millega Euroopa Komisjon (edaspidi „komisjon“) taaskehtestas kolmeks aastaks kõnealuse riisi impordi suhtes ühise tollitariifistiku maksumäärad ja kehtestas järk-järgult kohaldatava tollimaksumäära vähenduse selles osas, mis puudutab Kambodžast ja Myanmarist pärit riisi importi.

Üldkohus leidis, et komisjon rikkus õigusnormi ja tegi ilmse hindamisvea, piirates meelevaldselt oma liidu tootmisharule tekitatud kahju uurimise ulatust üksnes liidus kasvatatud või koristatud koorimata riisist valmistatud kroovitud või poolkroovitud indica riisi töötlejatele. Liidu tootjate vale määratlus moonutas seega ka tõsiste raskuste olemasolu analüüsi, kuna komisjon jättis mõned tootjad kahju hindamisest välja.

Üldkohus leidis samuti, et komisjon ei ole esitanud piisavaid tõendeid hindade allalöömise analüüsis tehtud kohanduste kohta.

Peale selle leidis Üldkohus, et komisjon rikkus hagejate kaitseõigusi ja kohustust avalikustada olulised faktid ja kaalutlused ja nende aluseks olevad üksikasjad. Eelkõige ei avaldanud komisjon tarbimis- ja kahjunäitajate ega hindade allalöömise analüüsi ja kohanduste aluseks olevaid andmeid, mis tehti pärast huvitatud isikute märkusi üldise avalikustamisdokumendi kohta.

2. Tagajärjed

ELi toimimise lepingu artikliga 266 nõutakse institutsioonidelt Euroopa Kohtu otsuste täitmiseks vajalike meetmete võtmist. Institutsioonide vastuvõetud akti tühistamise korral haldusmenetluse käigus, nagu seda on üldiseid kaitsemeetmeid käsitlevad uurimised vastavalt määrusele nr 978/2012, (2) tähendab Üldkohtu otsuse täitmine tühistatud akti asendamist uue aktiga, millest on kõrvaldatud kohtu tuvastatud õigusvastasus (3).

Euroopa Kohtu praktika kohaselt võib menetlust tühistatud akti asendamiseks alustada hetkest, mil õigusvastasus ilmnes (4). See tähendab eelkõige, et olukorras, kus haldusmenetluse lõpetamise akt tühistatakse, ei pruugi see tühistamine tingimata mõjutada ettevalmistavaid akte, näiteks kaitsemeetmete menetluse algatamist käsitlevat akti. Olukorras, kus tühistatakse määrus, millega kehtestati üldised kaitsemeetmed vastavalt määrusele nr 978/2012, millega Euroopa Komisjon taaskehtestas impordile kolmeks aastaks ühise tollitariifistiku maksumäärad, tähendab see seda, et pärast tühistamist on kaitsemeetmete menetlus ikka veel pooleli, sest akt, millega kõnealune kaitsemeetmete menetlus lõpetati, on liidu õiguskorrast kadunud, (5) välja arvatud juhul, kui õigusvastasus tekkis menetluse algatamise etapis.

Käesoleval juhul tühistas Üldkohus vaidlusaluse määruse punktis 1 märgitud põhjustel.

Vaidlusaluse määruse ülejäänud järeldused, mida ei vaidlustatud või mis vaidlustati, kuid mida Üldkohus ei uurinud, jäävad kehtima ja neid käesolev taasalustamine ei mõjuta.

3. Menetluse taasalustamine

Eespooltoodut arvesse võttes otsustas komisjon taasalustada kaitsemeetmeid käsitlevat uurimist, mille tulemusel võeti vastu vaidlusalune määrus, millega komisjon taaskehtestas kolmeks aastaks kõnealuse riisi impordi suhtes ühise tollitariifistiku maksumäärad.

Esialgset uurimist jätkatakse alates hetkest, mil eeskirjade rikkumine aset leidis.

Algse uurimise taasalustamise eesmärk on kõrvaldada täielikult Üldkohtu tuvastatud vead ja hinnata, kas eeskirjade kohaldamine Üldkohtu selgitatud kujul annab põhjuse meetmete taaskehtestamiseks, mis viiks ühise tollitariifistiku maksumäärade taaskehtestamiseni algseks kohaldamisperioodiks (kolm aastat, nimelt 18. jaanuarist 2019. kuni 18. jaanuarini 2022) Kambodžast pärit ning praegu CN-koodide 1006 30 27, 1006 30 48, 1006 30 67 ja 1006 30 98 alla kuuluva indica riisi impordi suhtes. Pärast meetmete lõpetamist puudutaks igasugune ühise tollitariifistiku maksumäärade taaskehtestamine üksnes importi ajavahemikul 18. jaanuar 2019 kuni 18. jaanuar 2022.

4. Kirjalikud esildised

Kõigil huvitatud isikutel palutakse teha teatavaks oma seisukohad, esitada teave ja kinnitavad tõendid uurimise taasalustamisega seotud küsimuste kohta. Kõnealune teave ja kinnitavad tõendid peavad komisjonile laekuma 30 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti.

5. Ärakuulamisvõimalus komisjoni uurimistalitustes

Kõik huvitatud isikud võivad taotleda komisjoni uurimistalitustelt ärakuulamist. Taotlus saada ära kuulatud tuleks esitada kirjalikult ning taotlust tuleks põhjendada. Uurimise taasalustamisega seonduvate küsimuste asjus tuleb ärakuulamistaotlused esitada 15 päeva jooksul pärast käesoleva teate avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses huvitatud isikutega.

6. Kirjalike esildiste ja kirjade saatmise juhised

Kaitsemeetmeid käsitlevatel uurimistel komisjonile esitatava teabe suhtes ei kohaldata autoriõigusi. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt konkreetse loa, mis sõnaselgelt võimaldab komisjonil a) kasutada kõnealust teavet ja andmeid käesolevas kaitsemeetmeid käsitlevas menetluses ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kirjalikud esildised, sealhulgas käesolevas teates nõutud teave, täidetud küsimustikud ja kirjavahetus, mida huvitatud isikud paluvad käsitleda konfidentsiaalsena, peavad olema märgistatud sõnaga „Sensitive“ (6). Uurimise käigus teabe esitajatel palutakse oma teabe konfidentsiaalsena käsitamise taotlust põhjendada. Isikud, kes esitavad teavet märkega „Sensitive“, peavad vastavalt GSP määruse artiklile 38 esitama ka teabe mittekonfidentsiaalse kokkuvõtte, millele lisatakse märge „For inspection by interested parties“ (tutvumiseks huvitatud isikutele). Need kokkuvõtted peaksid olema piisavalt üksikasjalikud, et konfidentsiaalsena esitatud teabe sisust oleks võimalik vajalikul määral aru saada. Kui teabe esitaja ei soovi teavet avalikustada ega luba seda üldises või kokkuvõtlikus vormis avaldada ning kui ilmneb, et konfidentsiaalsustaotlus on põhjendamatu, võib kõnealuse teabe jätta arvesse võtmata.

Huvitatud isikutel palutakse esitada kõik esildised ja taotlused, sealhulgas huvitatud isikuna registreerimise taotlused, skaneeritud volikirjad ja sertifikaadid TRON.tdi (https://tron.trade.ec.europa.eu/tron/TDI) kaudu. TRON.tdi-d või e-posti kasutades nõustuvad huvitatud isikud elektroonselt esitatavate materjalide suhtes kehtivate eeskirjadega, mis on esitatud dokumendis „KIRJAVAHETUS EUROOPA KOMISJONIGA KAUBANDUSE KAITSEMEETMETEGA SEOTUD UURIMISTES“ ja avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf. Huvitatud isikutel tuleb esitada oma nimi, aadress, telefoninumber ja toimiv e-posti aadress ning nad peaksid tagama, et esitatud e-posti aadress on ettevõtte toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult TRON.tdi või e-posti teel, välja arvatud juhul, kui nad avaldavad selgelt soovi saada kõik dokumendid komisjonilt muude sidevahendite kaudu või kui dokumendi laadi tõttu tuleb see saata tähitud kirjaga. Huvitatud isikud leiavad täiendavad eeskirjad ja lisateabe komisjoniga suhtlemise, sealhulgas TRON.tdi ja e-posti teel saadetavate esildiste suhtes kehtivate põhimõtete kohta eespool osutatud juhendist, milles käsitletakse huvitatud isikutega suhtlemist.

Komisjoni postiaadress:

Euroopa Komisjon Directorate-General for Trade Directorate G Kabinet: CHAR 04/39 1049 Bruxelles/Brussel BELGIQUE/BELGIË

E-post: TRADE-SAFEGUARD-RICE@ec.europa.eu

7. Koostöösoovimatus

Kui huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või takistab uurimist oluliselt, võib vastavalt komisjoni 28. augusti 2013. aasta delegeeritud määruse (EL) nr 1083/2013 artiklile 13 nii positiivsed kui ka negatiivsed esialgsed või lõplikud järeldused teha kättesaadava teabe põhjal.

Kui selgub, et huvitatud isik on esitanud väära või eksitavat teavet, võib sellise teabe jätta arvesse võtmata ning toetuda kättesaadavatele faktidele.

Kui huvitatud isik ei tee koostööd või teeb koostööd ainult osaliselt, võib tulemus olla kõnealusele isikule vähem soodne kui koostöö tegemise puhul.

Elektroonilises vormis vastamata jätmist ei loeta koostööst keeldumiseks, kui huvitatud isik näitab, et nõutav koostöövorm tooks kaasa ebaratsionaalse lisakoormuse või põhjendamatud lisakulud. Sellisel juhul peab huvitatud isik komisjoniga viivitamata ühendust võtma.

8. Ärakuulamise eest vastutav ametnik

Asjaomasel soodustatud riigil ja huvitatud isikutel on õigus üldisele ärakuulamisele ja nad esitavad 21 päeva jooksul alates käesoleva teate Euroopa Liidu Teatajas avaldamise kuupäevast kirjaliku taotluse, milles näitavad ära, et uurimise tulemus neid tõenäoliselt mõjutab, ja et neil on erilisi põhjuseid nende suuliseks ärakuulamiseks.

Soodustatud riik ja huvitatud isikud võivad taotleda ärakuulamise eest vastutava ametniku sekkumist. Ärakuulamise eest vastutav ametnik vaatab läbi toimikule juurdepääsu taotlused, vaidlused dokumentide konfidentsiaalsuse üle, tähtaegade pikendamise taotlused ja ärakuulamistaotlused. Taotlus tuleb esitada aegsasti ja viivitamata, et mitte takistada menetluse nõuetekohast kulgu. Selleks peaksid huvitatud isikud taotlema ärakuulamise eest vastutava ametniku sekkumist võimalikult kiiresti pärast sellist sekkumist õigustava juhtumi esinemist. Ärakuulamise eest vastutav ametnik vaatab läbi ka tähtajast hiljem esitatud sekkumistaotluste põhjendused, tõstatatud küsimuste laadi ja nende mõju kaitseõigusele, võttes nõuetekohaselt arvesse uurimise head haldamist ja õigeaegset lõpuleviimist. Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil: https://ec.europa.eu/trade/trade-policy-and-you/contacts/hearing-officer/

9. Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (7).

Isikuandmete kaitset käsitlev teade, milles teavitatakse kõiki isikuid komisjoni kaubanduse kaitsemeetmete raames toimuvast isikuandmete töötlemisest, on kättesaadav kaubanduse peadirektoraadi veebisaidil: https://ec.europa.eu/trade/policy/accessing-markets/trade-defence

10. Avalikustamine

Soodustatud riiki ja huvitatud isikuid, kes olid registreeritud huvitatud isikutena uurimise käigus, mille tulemusel võeti vastu vaidlusalune määrus, teavitatakse mõistliku aja jooksul olulistest asjaoludest ja kaalutlustest, mille alusel komisjon kavatseb täita eespool nimetatud kohtuotsust, ning neile antakse võimalus avaldada arvamust enne lõpliku otsuse tegemist.

(1) ELT L 15, 17.1.2019, lk 5.

(2) Euroopa Parlamendi ja nõukogu 25. oktoobri 2012. aasta määrus (EL) nr 978/2012 üldiste tariifsete soodustuste kava kohaldamise ning nõukogu määruse (EÜ) nr 732/2008 kehtetuks tunnistamise kohta (ELT L 303, 31.10.2012, lk 1), edaspidi („määrus nr 978/2012“).

(3) Liidetud kohtuasjad 97, 193, 99 ja 215/86 Asteris vs. komisjon, EU:C:1988:46, punktid 27 ja 28; ja kohtuasi T-440/20 Jindal Saw vs. Euroopa Komisjon, EU:T:2022:318, punkt 115.

(4) Kohtuasi C-415/96: Hispaania vs. komisjon, EU:C:1998:533, punkt 31; kohtuasi C-458/98 P: Industrie des Poudres Sphériques vs. nõukogu, EU:C:2000:531, punktid 80–85; kohtuasi T-301/01: Alitalia vs. komisjon, EU:T:2008:262, punktid 99 ja 142; liidetud kohtuasjad T-267/08 ja T-279/08: Région Nord-Pas de Calais vs. komisjon, EU:T:2011:209, punkt 83.

(5) Kohtuasi C-415/96: Hispaania vs. komisjon, EU:C:1998:533, punkt 31; kohtuasi C-458/98 P: Industrie des Poudres Sphériques vs. nõukogu, EU:C:2000:531, punktid 80–85.

(6) Märkega „Sensitive“ tähistatakse dokument, mida määruse nr 978/2012 artikli 38 kohaselt käsitatakse konfidentsiaalsena. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(7) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).